和睦州盧中丞題茅堂十韻
作者：吳融
朝代：唐

paragraphs: 有士當今重，忘情自古稀。
獨開青嶂路，閑掩白雲扉。
石累千層險，泉分一帶微。
棟危猨競下，簷迥鳥爭歸。
煙冷茶鐺靜，波香蘭舸飛。
好移鍾阜蓼，莫種首陽薇。
樹密含輕霧，川空漾薄暉。
芝泥看只捧，蕙帶且休圍。
東郭鄰穿履，西林近衲衣。
瓊瑤一百字，千古見清機。